Hofu bondeni mamilioni ya nzige wakivamia mimea

Hofu Bondeni mamilioni ya nzige wakivamia mimea 

Hali ya wasiwasi imewakumba wakulima katika eneo la Kaskazini mwa Bonde la Ufa, baada ya mamilioni ya nzige kulivamia eneo hilo, huku wakijitayarisha kwa msimu wa upanzi. 
Baadhi ya wakulima katika eneo la Moiben, Kaunti ya Uasin Gishu, wameiomba serikali kuchukua hatua za haraka kuwasaidia kuwakabili wadudu hao.
"Wadudu hao walifika katika eneo hili Jumanne  jioni kutoka Cherangany, ambapo tuna hofu kwamba wataharibu mazao yetu, ikiwa watataga mayai na kuongeza idadi yao, akasema Bw Eias Kiptoo, anayekuza mboga na nyanya katika eneo la Meibeki, Moiben.
Kwenye taarifa, serikali ya kaunti hiyo iliwaomba wakazi kuwa waangalifu kwa kuripoti kisa chochote cha uwepo wa nzige hao, ili kuiwezesha serikali kuchukua hatua.
"Wadudu wengi ni wazima. Wanapendelea  kutua katika mashamba yaliyolimwa, ambako mchanga wake si mkavu sana. Hili ni dhihirisho kwamba wamo katika hatua za kutaga mayai,  ikasema taarifa hiyo.
Ripoti pia zilieleza kuwa wadudu hao walionekana katika eneo la Cherangany, ambapo baadaye
walielekea katika eneo la Moiben (Uasin Gishu) na baadhi ya maeneo ya kaunti ya Elgeyo Marakwet.
Bw Sylvester Kemboi, ambaye pia ni mkulima, alisema kuwa nzige hao wanaashiria kwamba wakulima watakuwa na mavuno mengi msimu ujao. Mara ya mwisho nzige kama hao kushuhudiwa ilikuwa mnamo 1952 katika Bonde la Kerio.
"Ingawa kulikuwa na uharibifu mkubwa wa mazao, wazee walitwambia kuwa wadudu hao huwaishara ya mvua kubwa na mavuno mengi. Itatubidi kufanya kafara," akaongeza mkazi huyo. 
Waziri wa Kilimo katika kaunti ya Trans Nzoia Bi Mary Nzomo, alisema kwamba kaunti hiyo iko katika hali ya tahadhari kukabili wadudu hao. "Baadhi ya wadudu waliripotiwa kuonekana katika maeneo ya Kipsaina na Surungai, lakini wameelekea katika maeneo mengine. Wadudu 
wengine walionekana wakielekea katika Kaunti Ndogo ya Cherangany. Ripoti tulizo nazo zinaonyesha kuwa wamo katika eneo la Moiben, akasema. 
Wakati huo huo, Serikali ya Kitaifa imetoa Sh530 milioni ambazo zitatumika kwenye juhudi za kukabiliana na nzige hao. Hili linajiri huku wakiendelea kuvamia maeneo mbalimbali nchini na kusababisha uharibifu mkubwa. 
Katibu katika Idara ya Utafiti wa Kilimo Bw Hamadi Boga alisema kwamba serikali ilitoa fedha hizo kutoka kwa Hazina ya kukabili Hali za Dharura. Fedha hizo ni sehemu ya Sh2.5 bilioni ambazo zimetengwa na serikali kukabili janga hilo nchini.